**STATUT VIJEĆA UČENIKA TEHNIČKE ŠKOLE NIKOLE TESLE VUKOVAR**

Članak 1.

Vijeće učenika je predstavničko tijelo učenika Tehničke škole Nikole Tesle Vukovar. Vijeće učenika čine učenici od I. do IV. razreda, odnosno po jedan predstavnik (ne nužno predsjednik) iz svakog razrednog odjeljenja.

Članak 2.

Vijeće se sastaje jednom mjesečno ili prema potrebi u prostorijama Škole. Prvi saziv Vijeća učenika saziva/ju koordinator/i Vijeća učenika. Tijekom školske godine Vijeće učenika saziva predsjednik ili koordinator, ali može se sazvati na zahtjev bilo kojeg vijećnika koji uputi zahtjev predsjedniku.

Članak 3.

Vijeće ima svoje predstavnike, a to su: predsjednik Vijeća učenika i zamjenik predsjednika Vijeća. Biraju se tajnim glasovanjem. Kandidat s najvećim brojem glasova postaje predsjednik, drugi po broju glasova postaje zamjenik. Mandat predsjedništva traje jednu školsku godinu. Osim njih bira se i zapisničar koji vodi bilješke na sastancima.

Članak 4.

Vijeće učenika donosi Godišnji plan rada. Pravo predlaganja imaju svi vijećnici. Glasovanjem se prijedlozi uvrštavaju u Godišnji plan rada. Godišnji plan rada nije fiksan te se tijekom godine može mijenjati i nadopunjavati aktivnostima.

Članak 5.

Donošenje odluka Vijeća moguće je jedino ako je za odluku natpolovična većina prisutnih članova Vijeća učenika.

DJELOKRUG RADA

Članak 6.

Vijeće učenika ima svrhu u ostvarivanju bolje suradnje učenika i njihovo lakše i izravnije komuniciranje s nastavnicima, Nastavničkim vijećem, Vijećem roditelja i općenito gradskim institucijama te lokalnom zajednicom. Predstavnik Vijeća učenika sudjeluje u radu tijela škole kada se odlučuje o pravima i obvezama učenika, bez prava odlučivanja. Vijeće učenika radi na poboljšanju života u školi i njenom okružju.

Članak 7.

Vijeće učenika djeluje na humanitarno-duhovnom, obrazovnom, zabavnom i informativnom području rada u Školi.

Članak 8.

Zadaća Vijeća učenika je:

- promicanje i predlaganje mjera poboljšanja prava i interesa učenika

- predlaganje mjera poboljšanja uvjeta rada u školi

- raspravljanje o rezultatima odgojno-obrazovnog rada i predlaganje mjera za njegovo unaprjeđenje

- predlaganje mjera za pomoć učenicima u ispunjenju školskih i drugih obveza

- sudjelovanje u poboljšanju školske discipline

- poticanje i njegovanje dijaloga i tolerancije među učenicima s obzirom na nacionalnu, rasnu i vjersku različitost

- razvijanje suradnje učenika Škole i lokalne zajednice

- pomoć u organizaciji i provedbi kulturno – zabavne djelatnosti škole

- upućivanje prijedloga i mišljenja ravnatelju i Nastavničkom vijeću glede statusa i položaja učenika

PRAVA I OBAVEZE VIJEĆNIKA

Članak 9.

Prava vijećnika su :

- pravo odlučivanja

- sloboda izražavanja

- iznošenje stavova razrednog odjela

- pronalaženje rješenja problema

- sudjelovanje u svim aktivnostima vezanim uz ingerencije Vijeća učenika

- pravo glasa

Članak 10.

Obveze vijećnika su:

- sudjelovanje na sastancima Vijeća učenika

- iznošenje stavova razrednog odjela i osobnih stavova

- demokratski dijalog

- prenošenje zaključaka i prijedloga iznesenih na Vijeću učenika ostalim učenicima i zaposlenicima škole

- poticanje učenika na međusobni dijalog zalažući se za nenasilno rješavanje sukoba

PRESTANAK MANDATA

Članak 11.

Vijećnikov mandat traje godinu dana. Na početku školske godine izabire se novi predstavnik razrednog odjela. Vijećnik može biti ponovno izabran za predstavnika razreda u Vijeće učenika.

Članak 12.

U slučaju povrede prava i dužnosti vijećnika, vijećniku se prekida ili nastavlja mandate tajnim glasovanjem na sastanku Vijeća učenika. Prije glasovanja vijećnik ima pravo obrazložiti i opravdati svoj postupak. Ostali vijećnici imaju pravo i obvezu ispitati vijećnika prije glasovanja.

U Vukovaru, 22.11.2023.